Raadslid vas ná korrupsie-lokvalArgieffoto. ŉ Raadslid van die Polokwane-munisipaliteit is in hegtenis geneem nadat sy omkoopgeld van mense wat desperaat was vir werk aanvaar het. Kapt. Matimba Malulele, woordvoerder van die Valke, het gesê die 35-jarige raadslid is vasgetrek nadat daar ŉ lokval vir haar gestel is en R2 000 se “omkoopgeld” aan haar betaal is deur ŉ geheime beampte van die Valke. Die raadslid sal binnekort in die Polokwane-landdroshof verskyn op aanklagte van korrupsie. In ŉ ander onverwante saak is Irene Pienaar, 55, Woensdag R2 000 borgtog toegestaan deur die Tzaneen-landdroshof nadat sy glo kliënte se geld na haar eie bankrekening herlei het. Haar werkgewer, Johan Steyn Attorneys, het glo onreëlmatighede opgemerk ná ŉ oudit op die firma gedoen is en het dit by die Valke aangemeld, waarna Pienaar in hegtenis geneem is. Sy staan tereg op 91 klagtes van bedrog en sal 7 Desember weer in die Tzaneen-landdroshof verskyn.